ไฟแนนเซียลไดเจสต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

F&amp;D กำไรพุ่ง 3 เท่า
นายเกษม ดีไมตรี กรรมการผู้อำนวยการ บริษัท ฟู้ดแอนด์ดริ๊งส์ (F&amp;D) เปิดเผยว่า ผลประกอบการในปี 2552 นับว่าปรับตัวดีขึ้นมาก โดยมีกำไรสุทธิ 72.60 ล้านบาท พุ่งขึ้น 439.30% เทียบกับปี 2551 ที่ทำได้จำนวน 13.46 ล้านบาท และอัตรากำไรเพิ่มขึ้นจาก 8.9% เป็น 16.7% แม้ว่าสภาวะเศรษฐกิจโลกจะยังอยู่ในภาวะชะลอตัวแต่ทางบริษัทได้มีการพัฒนาและปรับปรุงระบบการผลิต และการบริหารจัดการอย่างมีประสิทธิภาพต่อเนื่อง 
นอกจากนี้ บริษัทยังประสบความสำเร็จในการเพิ่มทุน จำนวน 2.5 ล้านหุ้น ในระหว่างปี 2552 ส่งผลให้ฐานะการเงินของบริษัทมีความแข็งแกร่งมากขึ้น โดยมีอัตราส่วนหนี้สินต่อทุนลดลงจาก 1 ต่อ 2 เหลือ 0.6 เท่า และมูลค่าทางบัญชีเพิ่มเป็น 31.66 บาทต่อหุ้น ณ สิ้นปี 2552
ดังนั้น คณะกรรมการบริษัทจึงมีมติจ่ายเงินปันผลในอัตราหุ้นละ 0.69 บาท รวมเป็นเงินทั้งสิ้น 10.35 ล้านบาท ให้แก่ผู้ถือหุ้นที่มีชื่อในทะเบียนวันที่ 11 พ.ค. และกำหนดให้จ่ายเงินภายในวันที่ 27 พ.ค. 2553 ทั้งนี้คิดเป็นอัตราผลตอบแทนปันผล 2.85% เทียบกับราคาหุ้น 24.20 บาท
PICO เซ็นงาน ม.บูรพา 889 ล้าน
บริษัท ปิโก (ไทยแลนด์) หรือ PICO แจ้งว่า วันที่ 25 ก.พ. 2553 บริษัทได้ลงนามในสัญญาจ้างเหมาช่วงเพื่อดำเนินโครงการพัฒนาระบบ Teacher TV ระหว่างมหาวิทยาลัยบูรพา มูลค่าเท่ากับ 889.60 ล้านบาท เป็นระยะเวลา 3 ปี
TRS ลดทุนเพิ่มทุนหาทางรอดตาย
คณะกรรมการบริษัท ตรังผลิตภัณฑ์อาหารทะเล (TRS) อนุมัติแผนฟื้นฟูกิจการเพื่อแก้ไขสถานะของบริษัท ซึ่งเหตุแห่งการถูกเพิกถอนจากการเป็นบริษัทจดทะเบียน โดยการปรับปรุงด้านผลิตภัณฑ์ การตลาด และการขาย ปรับโครงสร้างหนี้และโครงสร้างทุนโดยการลดทุนจดทะเบียนจาก 1,200 ล้านบาท เหลือ 202,385,100 บาท ด้วยการลดมูลค่าหุ้นที่ตราไว้ (พาร์) จากหุ้นละ 10 บาท เป็น 0.50 บาท และเพิ่มทุนใหม่จำนวน 50 ล้านบาท เสนอขายให้แก่นักลงทุนเฉพาะเจาะจง (พีพี) พร้อมเจรจาปรับโครงสร้างหนี้กับเจ้าหนี้สถาบันการเงิน
นอกจากนี้ อนุมัติการกู้เงินจากกรรมการเพื่อใช้เป็นเงินทุนหมุนเวียนภายในบริษัท ในวงเงินกู้สูงสุดไม่เกิน 50 ล้านบาท กำหนดชำระหนี้คืนไม่เกิน 1 ปี อัตราดอกเบี้ย 6% ต่อปี และมีมติให้สัตยาบันการกู้เงินจากกรรมการที่ได้ทำไปแล้วก่อนหน้านี้ เป็นเงินต้น 23 ล้านบาท ดอกเบี้ย 12% ต่อปี ซึ่งต่อมาได้แก้ไขอัตราดอกเบี้ยเป็น 6% ต่อปี